24MOC-99

Nafarroako Gorteetako kide eta Nafarroako Alderdi Popularra talde parlamentarioaren eledun Javier García Jiménezwk, Legebiltzarreko Erregelamenduan ezarritakoaren babesean, honako mozio hau aurkeztu du, irailaren 19ko Osoko Bilkuran eztabaidatzeko:

Zioen azalpena

Abiadura Handiko Trena funtsezko azpiegitura bat da Nafarroaren lehiakortasuna eta ongizatea hobetzeko; izan ere, Espainiako eta Europako ardatz ekonomiko eta sozial nagusiekiko lotura azkar eta efizientea eskaintzen du. Proiektua funtsezkoa da lurralde garapenerako ez ezik inbertsioa erakartzeko, enplegua sortzeko eta zenbait sektore –turismoa eta industria, kasu– bultzatzeko ere.

Orain dela gutxi, Garraioetako ministro Óscar Puentek Diputatuen Kongresuan iragarri du AHTa 2030ean iritsiko dela Iruñera, eta konpromiso hori betetzeko eragozpenik ez dagoela ziurtatu du. Orobat adierazi zuen Campanastik Castejónera bitarteko zatia 2026an egonen dela amaituta, Europako suspertze funtsetatik heldu den finantzaketari esker, neurri handi batean. Hala ere, korridorearen garapen osoak erronka handiak ditu Nafarroan. Gaur egun, obren % 90 gauzatzeke daude, eta Erkidegoak Espainiako abiadura handiko sarean inbertitutako guztizkoaren % 0,4 soilik jaso du; kopuru hori beste erregio batzuek jasotakoa baino askoz ere txikiagoa da.

Egoera horrek administrazio-prozesuak bizkortzeko eta inbertsioa handitzeko premia dagoela erakusten du, Nafarroa trenbide-azpiegiturari dagokionez atzean geratuko ez dela bermatzeko. Adituek ohartarazi dutenez, finantzaketa-erritmoa urtean 350 milioi euro ingurura igotzen ez bada, proiektua 2030etik harago joan liteke, baita 2035era bitarte ere.

Horregatik guztiagatik, eta AHTak Nafarroaren etorkizun ekonomiko eta sozialerako duen garrantzia onartuta, ezinbestekoa da Nafarroako Gobernuak eta Espainiako Gobernuak proiektu estrategiko hori azkar burutzearekin duten konpromisoa indartzea. Nafarroa eta Espainiako gainerako herrialdeak eta Europa AHTaren bidez lotzea aukera paregabea da garapen jasangarria bultzatzeko, mugikortasuna hobetzeko eta gure erkidegoa Europako garraio-sarearen barruan posizio pribilegiatu batean kokatzeko.

Horregatik guztiagatik, Nafarroako Parlamentuak:

1. Nafarroako Gobernua premiatzen du lankidetza estuan jardun dadin Garraio Ministerioarekin eta Espainiako Gobernuarekin, bermatze aldera nazioarteko zabalerako abiadura handiko trena 2030a baino lehen iritsiko dela Iruñera, Espainiako Gobernuaren konpromisoei jarraikiz.
2. Espainiako Gobernuari eskatzen dio nabarmen handitzeko AHTaren Nafarroako zatirako inbertsioak, halako moduan non finantzaketa-erritmo egokia lortuko dela ziurtatuko baita, adituek adierazitakoa bezalakoa, urtean 350 milioi euro beharko liratekeelako.
3. Obren egutegi argi eta zehatza exijitzen du, Nafarroan egiteke dagoen zatia eta Ezkiotik Euskal Y-arekin lotzeko modua barne hartzen dituena.
4. Epeak aktiboki gainbegiratzea eta obrei esleitutako Europako funtsak inbertitzea eskatzen du, bai eta Nafarroak proiektua osatzeko proportzio egokia jasotzen duela ziurtatzea ere.

Iruñean, 2024ko irailaren 12an

Foru parlamentaria: Javier García Jiménez